**Rietavo Lauryno Ivinskio gimnazija dalyvavo „LTeam“ olimpiniame žiemos festivalyje**

**Vasario 5 – 6 dienomis Rietavo Lauryno Ivinskio gimnazijos mokiniai ir kūno kultūros mokytoja Giedrė Žlibinienė dalyvavo Lietuvos tautinio olimpinio komiteto (LTOK) organizuojamuose „Olimpinės kartos“ mokymuose bei „LTeam“ olimpiniame žiemos festivalyje Druskininkuose.**

Vasario 5 dieną Druskininkuose, Jaunimo užimtumo centre, į projekto „Olimpinė karta“ mokymus susirinko 70 mokinių ir 20 mokytojų iš 16 Lietuvos mokyklų. Mokymo metu dalyviai turėjo galimybę iš patyrusių lektorių sužinoti, kaip organizuoti sporto renginius, juos fotografuoti bei aprašyti. Rietavo Lauryno Ivinskio gimnazijos mokiniai Vilius Raišuotis, Justas Rimkus ir Evelina Stoncelytė domėjosi sporto renginių organizavimu, apie kurį pasakojo neformaliojo ugdymo ekspertas Donatas Petkauskas, Ovidijus Žilius fotografijos ypatybių mokėsi iš fotografo Vytauto Dranginio, o Marta Jasaitė domėjosi žurnalistika, apie kurią mokiniams pasakojo naujienų portalo „DELFI“ rubrikos „DELFI pilietis“ redaktorė Kamilė Baubinaitė. Mokytojams atskirą sesiją vedė Mykolo Riomerio universiteto dėstytoja Neringa Kruopkaitienė.
Sporto renginių organizavimo mokymuose dalyvavę mokiniai turi galimybę organizuoti sporto renginį ir pretenduoti į LTOK paramą finansavimui. Fotografijos ir žurnalistikos mokymuose dalyvavę mokiniai gavo užduotis iš lektorių: gautas žinias turėjo pritaikyti fotografuodami bei aprašydami „LTeam“ olimpinį žiemos festivalį.

Šeštadienį, vasario 6 dieną, mokiniai kartu su mokytoja keliavo į „Snow Areną“, kurioje stebėjo „LTeam“ olimpinį žiemos festivalį. Festivalio dalyvius sveikino LTOK prezidentė Daina Gudzinevičiūtė, Druskininkų meras Ričardas Malinauskas ir „Snow Arenos“ direktorius Andrius Stasiukynas. Dėl pasikeitusių orų ir ištirpusio sniego organizatoriai iš programos išbraukė lygumų slidinėjimą, kurį pakeitė „SkiErg“ treniruoklio turnyru, ir „Snaigės“ žygį – vietoje jo organizuotas šiaurietiškas ėjimas. Kitos žiemos sporto rungtys vyko kaip suplanuota. Iš viso rungtyse dalyvavo apie 2 tūkstančiai vaikų ir suaugusiųjų, o mūsų gimnazijos garbę kalnų slidinėjime ir snieglenčių sporte gynė mokiniai Vilius Raišuotis ir Justas Rimkus. Gimnazijos sportininkams sekėsi labai gerai: Vilius Raišuotis užėmė 27-ą, o Justas Rimkus – 13-ą vietas.

Rietavo Lauryno Ivinskio gimnazijos mokiniai ir mokytojai grįžo pilni įspūdžių. Jie įgijo puikios patirties: ne tik sudalyvavo olimpiniame žiemos festivalyje, bet ir pamatė, kaip viskas atrodo iš renginio organizatorių pusės. Mokiniai ir mokytoja neabejoja, jog įgytą patirtį ir žinias panaudos ir pritaikys organizuojant renginius gimnazijoje.

Marta Jasaitė